Казаннарга юл тота ул, Казанга, Казанга...

	Вәсилә Фәттахова 19 яшендә Айдар Галимовның театр-студиясенә эләгеп, аның белән Русияне айкап чыкты. “Туган як”, “Әйтелмәгән мәхәббәт” җырлары белән ул популярлык казанды. Ике ел дәвамында җырлады, аннары кинәт сәхнәдән китте. Берни аңлатмады. Ләкин язмышының авыр сынавы – бердәнбер сеңлесен югалтуы аны еллар узу белән янә кире сәхнәгә алып кайтты.	 6 мартта Казанда, филармония залында, аның бердәнбер концерты булачак. Вәсилә “Казан тамашачысы мине оныткандыр, ләкин минем аның белән уртаклашасы хисләрем, фикерләрем бар” дип әйтә. Казандагы “сольный” концерты алдыннан ул Матбугат.ру хәбәрчесенең сорауларына җавап бирде.

— Казанда “сольник” оештыру авыр. Уфада сине беләләрдер, ләкин Татарстанда сине онытып та бетерделәр бит...

— Сирәк булса да Казанда чыгыш ясыйм, “Татар җыры”на да килгәлим. Узган ел да җырладым, “Туган як” җырын 10 елның хиты дигән номинациядә бүләкләделәр. Мин башта Башкортостанда түгел, ә Татарстанда танылдым. Урал Рәшитовның “Туган як” җырын Казанның радиолары аша көненә 20шәр тапкыр әйләндерәләр иде. Беренче гастрольләргә бирегә килгәч, кунакханәдә иртән уяну белән үземнең җырлаганны ишеткәч бик аптыраган идем. Аннары гына ул җыр Уфага, Башкортостанга кайтты.

Казанда көн саен тамашалар уздырыла, чыннан да, мине онытып та бетергәннәрдер, ләкин казанлыларга әйтер сүзем, уртаклашыр фикерләрем дә юк түгел. Бердәнбер сеңлем Әлфияне җирләгәч, мине бары тик тамашачы белән аралашу гына коткарды. Без икебез ятим үстек, шуңа күрә аны югалту минем өчен ни кадәр зур кайгы булганын аңлыйсыздыр.

— Әле ниләр белән шөгыльләнәсең? Концертлар куеп акча эшлисеңме?

— Юк, юк. Минем бүгенге төп вазифа – иремнең хатыны, улымның әнисе булу. Беренче чиратта минем өчен гаилә, аннары гына сәхнә. Иртән иремә тәмләп иртәнге аш әзерлим, Кәрим улым белән аны эшенә озатабыз. Төшке вакытка да аны табын әзерләп каршы алабыз. Миңа әни, хатын булу бик ошый, шундый рәхәт!

Ирем Илгиз төзүче булып эшли. Үзенең ширкәте бар. Илгиз сәнгатьне бик ярата, шуңа күрә ул минем янә сәхнәгә кайтуымны, җырлавымны тели. Мин дә җырсыз тора алмыйм. Сәхнәдән китәм дигән карарга килгәннән соң да еламый калмаган көнем булмады, өйгә кайтып җырлый, фортепианода берничә сәгать туктаусыз уйный идем. 
	---	
Матбугат.ру

	№ --- | 27.02.2013	


